Hei, denne artikkelen er over ett år gammel og kan inneholde utdatert informasjon

|||Verdens ledende insulinprodusent, danske Novo Nordisk, vil ikke gå med på kravet fra greske myndigheter om at prisen på alle legemidler må reduseres med 25 prosent. Dermed trekker de sitt nyeste insulinprodukt fra de greske markedene. Omrking 55 000 grekere blir rammet, skriver BBC.



-Utpressing En protestgruppe har fordømt tilbaketrekkingen som «brutal, kapitalistisk utpressing». Den greske diabetesforeningen beskriver det som «et brudd på selskapers moralske ansvar».

Konsernsjef Lars Rebien Sørensen i Novo Nordisk sier selskapet trekker tilbaket produktet fordi priskuttet ville tvinge deres greske avdeling til å drive med tap. Selskapet er også bekymret for at den greske prisreduksjonen for legemidler kan ha en smitteffekt i andre markeder, fordi andre land bruker Hellas som målestokk for hvor priser bør legges.

Vil kompensere - Vi beklager situasjonen overfor våre greske kunder, men både de og vi er tatt som gisler av den greske regjeringens feilslåtte økonomiske politikk, sier Lars Rebien Sørensen til Danmarks Radios Nyheder.

Kritikere hevder at tilbaketrekkingen kan føre til dødsfall i Hellas. En talsmann for Novo Nordisk sier imidlertid til BBC at hensikten slettes ikke er å utsette insulinpasienter for fare. Novo Nordisk vil som kompensasjon gjøre en annen medisin for diabetikere, kalt glucagen, tilgjengelig gratis.

Hellas forsøker å redusere sin enorme helseregning for å takle landets dype gjeld. Det skylder multinasjonale farmasøytiske selskaper flere milliarder, blant annet skal Novo Nordisk ha et krav på 36 millioner dollar, omkring 214 millioner kroner.